**“Αποκατάσταση - Ανάδειξη ανακτόρου και αρχ/κου χώρου Κνωσού: Δ Φάση”**

Το έργο «Αποκατάσταση - Ανάδειξη ανακτόρου και αρχ/κου χώρου Κνωσού: Δ Φάση» εντάχθηκε στο Επιχειρησιακό Πρόγραμμα «Κρήτη 2014-2020» με προϋπολογισμό 980.000,00€, χρηματοδότηση από το Ευρωπαϊκό Ταμείο Περιφερειακής Ανάπτυξης και δικαιούχο την Εφορεία Αρχαιοτήτων Ηρακλείου.

Το ανάκτορο της Κνωσού, το μεγαλύτερο και σημαντικότερο της μινωικής Κρήτης, χτίστηκε για πρώτη φορά το 2000 π. Χ. πάνω σε λείψανα εκτεταμένου νεολιθικού οικισμού, ανοικοδομήθηκε το 1700π.Χ. και καταστράφηκε οριστικά γύρω στο 1380 π.Χ. Η συντήρηση και αποκατάσταση της «Αίθουσας των Διπλών Πελέκεων» (Μέγαρο του Βασιλέως), από τους σημαντικότερους και πλέον δημοφιλείς χώρους του ανακτόρου, τμήματος του «Βασιλικού δρόμου», της κύριας οδικής αρτηρίας της πόλης της Κνωσού, καθώς και οι επεμβάσεις στον περιβάλλοντα χώρο της βίλας «Αριάδνη», τόπου κατοικίας του ανασκαφέα του ανακτόρου Sir A. Evans, θα συμβάλλουν στην περαιτέρω ανάδειξη και αξιοποίηση του εμβληματικού αυτού μνημείου του μινωικού πολιτισμού και της Κρήτης.

Στην τρέχουσα προγραμματική περίοδο, βασιζόμενη σε εγκεκριμένες μελέτες θα εκτελεστούν οι εξής εργασίες συντήρησης και αποκατάστασης, διευθέτηση της απορροής των ομβρίων και στεγάνωση δώματος, βελτίωση - αντικατάσταση των ξύλινων διαδρόμων πορείας των επισκεπτών, αρμολογήματα - μικροστερεώσεις λιθοδομών, συντήρηση λίθων, κονιαμάτων και χρωμάτων αναστήλωσης, ανασκαφικός καθαρισμός, φυτεύσεις – μεταφυτεύσεις.

Με την υλοποίηση της πράξης θα παραδοθούν συντηρημένοι και αποκατεστημένοι η «Αίθουσα των Διπλών Πελέκεων» (Μέγαρο του Βασιλέως), το ΒΔ άκρο του «Βασιλικού δρόμου» και ο περιβάλλων χώρος της βίλας Αριάδνη, σύμφωνα με τις εγκεκριμένες μελέτες, με λειτουργικές δυνατότητες και υποδομές εξυπηρέτησης επισκεπτών, συμπεριλαμβανομένων των ατόμων ΑμεΑ. Το έργο αναπτύσσεται στον οργανωμένο και επισκέψιμο αρχαιολογικό χώρο της Κνωσού, η λειτουργικότητα του οποίου διασφαλίζεται καθ' όλη τη διάρκεια του έτους με μόνιμο, και κατά περιόδους και με εποχικό, φυλακτικό προσωπικό της Εφορείας.